Diari Oficial de la Generalitat Valenciana


Sumari del DOGV 4403, del 20-12-2002 (2002/14537)

ORDE de 10 de desembre de 2002, de la Conselleria de Benestar Social, per la qual es convoquen ajudes econòmiques per al lloguer d'habitatges per jóvens i per parelles de jóvens.
----------------------------------------------------------------------------------------------------------------------------------------------------------------------------------

### Dades del document

Número de DOGV
:   4403

Data del DOGV
:   20-12-2002

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2002/14322


Data del document
:   10-12-2002

Organisme emissor
:   Conselleria de Benestar Social

Tipus de document
:   Ordre

Anàlisi jurídica

 Descriptors 

:   * lloguer
    * ajuda pública
    * habitatge
    * suport econòmic
    * jove

ORDE de 10 de desembre de 2002, de la Conselleria de Benestar Social, per la qual es convoquen ajudes econòmiques per al lloguer d'habitatges per jóvens i per parelles de jóvens. [2002/M14014]
  
Les greus dificultats existents per a l'accés dels jóvens al món laboral, i l'increment produït en els preus dels habitatges a causa de l'encariment del sòl, provoquen que una gran quantitat de jóvens no puguen accedir a la seua independència econòmica i estiguen obligats a continuar depenent de l'ajuda material de la seua família.
  
Això implica una postergació cap a un futur imprecís dels seus projectes d'habitatge i de família propis, molt més frustrant com més necessària és esta independència, d'acord amb el pes de la tradició, de les circumstàncies de la vida moderna, o d'ambdós factors.
  
Per tal de contribuir a pal·liar esta situació i en el context competent que estableix la Llei 4/1989, de creació de l'Institut Valencià de la Joventut, en l'article 3, l'Institut Valencià de la Joventut ha decidit facilitar els processos d'autonomia dels jóvens mitjançant l'establiment d'ajudes econòmiques adreçades a contribuir a sufragar les despeses resultants del lloguer d'habitatges en què constituir el nucli convivencial.
  
Per això, i fent ús de les competències que em confereixen l'article 35 de la Llei 5/1983, de 30 de desembre, de Govern Valencià, i l'article 47.11 del Text Refós de la Llei d'Hisenda Pública de la Generalitat Valenciana,
  
ORDENE
  
Primer
  
Es convoquen ajudes econòmiques per al lloguer d'habitatge destinat a domicili habitual de jóvens i de parelles jóvens, i s'aproven les bases per les quals es regiran, que s'inclouen com a annex I, i també el model de sol·licitud que figura en l'annex II de la present orde.
  
Segon
  
L'eficàcia de la present convocatòria d'ajudes queda condicionada a l'existència, en el pressupost de l'Institut Valencià de la Joventut per a l'any 2003, de crèdit adequat i suficient per a atendre les ajudes previstes. A l'efecte, una vegada aprovats els pressuposts de l'exercici 2003, es publicarà en el Diari Oficial de la Generalitat Valenciana una resolució del director general de l'Institut Valencià de la Joventut en què es determinen les línies pressupostàries i la quantia global màxima que servisca de suport a les ajudes que es convoquen.
  
Disposicions finals
  
Primera
  
Es faculta el director general de l'Institut Valencià de la Joventut perquè dicte totes les instruccions i les resolucions que calguen per al desplegament i l'execució del que preveu esta orde.
  
Segona
  
La present orde entrarà en vigor l'endemà de la seua publicació en el Diari Oficial de la Generalitat Valenciana.
  
Tercera
  
Contra esta orde, que posa fi a la via administrativa, es podrà interposar recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors a partir de l'endemà de la seua publicació en el Diari Oficial de la Generalitat Valenciana, d'acord amb el que estableix la Llei 29/1998, de 13 de juliol, Reguladora de la Jurisdicció Contenciosa Administrativa.
  
Potestativament, es podrà interposar recurs de reposició, davant de la Conselleria de Benestar Social, en el termini d'un mes comptador a partir de l'endemà de la publicació d'esta orde, segons el que preveu la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
València, 10 de desembre de 2002
  
El conseller de Benestar Social,
  
RAFAEL BLASCO CASTANY
  
ANNEX I
  
Bases de la convocatòria
  
Primera. Objecte de les ajudes
  
1. L'objecte d'estes ajudes és el finançament parcial del lloguer d'habitatge destinat a domicili habitual de jóvens i parelles de jóvens residents a la Comunitat Valenciana.
  
2. Queden excloses del concepte de lloguer les despeses de comunitat i d'administració, i també les que es produïsquen en concepte de contribucions, impostos i arbitris, encara que estiguen incloses expressament en el contracte de lloguer corresponent.
  
3. Les ajudes previstes en esta orde es refereixen exclusivament despeses de lloguer generades durant l'any 2002. Els seus efectes seran des de l'1 de gener de 2002, si el contracte de lloguer estiguera en vigor en la data esmentada, o des del dia de l'entrada en vigor del contracte de lloguer.
  
4. Queden exclosos de la present convocatòria els lloguers d'immobles de promoció pública.
  
Segona. Beneficiaris
  
1. Podran ser beneficiaris de les ajudes regulades en estes bases aquells jóvens i parelles de jóvens residents a la Comunitat Valenciana que complisquen els requisits següents:
  
1.1 Jóvens, tant si ocupen l'habitatge tots sols com si el comparteixen amb altres persones:
  
a) Que durant l'exercici 2001 hagen obtingut uns ingressos mínims propis de 1.900 euros a l'any, sense superar, en tot cas, la quantitat màxima d'11.500 euros anuals.
  
Suposat que el sol·licitant tinga al seu càrrec un o més menors, que durant l'exercici 2001 haja obtingut uns ingressos mínims propis de 1.900 euros a l'any, sense superar, en tot cas, la quantitat màxima de 13.000 euros anuals.
  
b) Que, a data 31 de desembre de 2002, la seua edat oscil·le entre els 18 i els 30 anys. No obstant això, també podran sol·licitar les ajudes els jóvens menors de 18 anys que, en tal data, ja hagen aconseguit l'emancipació.
  
c) Que el lloguer mensual que abonen no supere els 270 euros.
  
d) Que no siguen propietaris de cap habitatge a la localitat on estiga ubicat l'habitatge llogat. No obstant això, en cas d'adquisició d'un habitatge durant l'any 2002, es podrà optar a la subvenció per als mesos de l'any esmentat anteriors al mes en què es formalitze la compravenda de l'habitatge.
  
e) Que no tinguen parentiu de consanguinitat fins al quart grau, ni d'afinitat fins al segon grau, amb l'arrendador, ni siguen descendents de l'arrendatari.
  
f) Que estiguen ocupant com a habitatge aquell per al qual es sol·licite subvenció.
  
g) Que estiguen empadronats en l'habitatge llogat per al qual es sol·licita l'ajuda.
  
h) Que no convisquen amb ascendents.
  
1.2 Parelles de jóvens:
  
a) Que durant l'exercici 2001 hagen obtingut uns ingressos anuals conjunts propis de 3.800 euros, com a mínim, sense superar, en tot cas, la quantitat màxima de 23.000 euros a l'any.
  
Suposat que la parella o algun dels membres tinga al seu càrrec un o més menors, que durant l'exercici 2001 hagen obtingut uns ingressos conjunts mínims propis de 3.800 euros a l'any, sense superar, en tot cas, la quantitat màxima de 26.000 euros anuals.
  
b) Que l'edat d'ambdós oscil·le entre els 18 i els 30 anys, a data 31 de desembre del 2002. No obstant això, també podran sol·licitar les ajudes els jóvens menors de 18 anys que, en tal data, ja hagen aconseguit l'emancipació.
  
c) Que el lloguer mensual no supere la quantitat de 540 euros.
  
d) Que existisca entre ambdós un vincle matrimonial o una relació anàloga a la conjugal, abans de l'acabament del termini de presentació de les sol·licituds. En este últim cas, la unió de fet haurà d'estar inscrita en el Registre d'Unions de Fet de la Comunitat Valenciana (carrer de l'Historiador Chabas, 2, de València; carrer Major, 78, de Castelló de la Plana, o avinguda del Dr. Gadea,10, d'Alacant) o se n'haurà d'haver sol·licitat la inscripció abans de l'acabament del termini de presentació de les sol·licituds.
  
e) Que no siguen propietaris de cap habitatge a la localitat on estiga ubicada l'habitatge llogat. No obstant això, en cas d'adquisició d'un habitatge durant l'any 2002, es podrà optar a la subvenció per als mesos de l'any esmentat anteriors al mes en què es formalitze la compravenda de l'habitatge.
  
f) Que no tinguen parentiu de consanguinitat fins al quart grau, ni d'afinitat fins al segon grau, amb l'arrendador, ni siguen descendents de l'arrendatari.
  
g) Que estiguen ocupant com a habitatge aquell per al qual es sol·licite subvenció.
  
h) Que estiguen empadronats en l'habitatge llogat per al qual es sol·licita l'ajuda.
  
i) Que no convisquen amb ascendents.
  
2. En el cas de les ajudes sol·licitades per jóvens individualment es tindran en compte els criteris següents:
  
a) Quan l'habitatge l'ocupe únicament un jove, el lloguer no podrà excedir els 270 euros mensuals.
  
b) Quan l'habitatge siga ocupat pel sol·licitant juntament amb altres persones, llevat que es tracte de menors d'edat, el preu de l'arrendament s'entendrà dividit pel nombre de persones que ocupen l'habitatge, sense que en cap cas puga excedir els 270 euros per cada un dels ocupants.
  
c) Quan l'habitatge siga ocupat per més d'un jove que complisca els requisits de l'apartat 1.1 de la base segona i en el contracte d'arrendament no figuren tots, cada un d'ells podrà sol·licitar l'ajuda, sempre que el preu d'arrendament dividit per cada un dels ocupants no excedisca els 270 euros mensuals.
  
d) Les persones que ocupen l'habitatge amb el sol·licitant en cap cas no en podran ser ascendents.
  
Tercera. Requisits econòmics
  
1. A l'efecte del que disposa l'apartat 1 de la base segona, no s'entendran com a ingressos propis les donacions d'aquelles persones amb què es tinga parentiu de consanguinitat fins al quart grau, o d'afinitat fins al segon grau.
  
2. Per a la determinació dels ingressos d'aquells sol·licitants que hagen presentat declaració o sol·licitud de devolució per l'impost sobre la renda de persones físiques, es tindrà en compte la renda disponible del període, sumant la part general de la base imposable amb la base liquidable especial, desprès de l'aplicació del mínim personal i familiar en ambdós casos. En cap cas es tindran en compte els saldos de guanys i pèrdues patrimonials corresponents a exercicis anteriors.
  
Per a la determinació dels ingressos d'aquells sol·licitants que, tot i obtindre ingressos propis, no estiguen obligats a declarar i no hagen sol·licitat la devolució, els ingressos computables a l'efecte del que estableixen les presents bases serà la suma dels ingressos íntegres obtinguts, minorats en una quantia de 600 euros.
  
3. L'IVAJ sol·licitarà d'ofici a l'Agència Estatal d'Administració Tributària, sempre que els participants en la present convocatòria n'hagen donat la conformitat expressa en el model de sol·licitud que s'inclou en l'annex II, la informació fiscal necessària per a comprovar el compliment dels requisits econòmics exigits en les presents bases. Tot això sense perjuí del dret que assisteix l'IVAJ per a sol·licitar a les persones interessades l'ampliació, l'aclariment o el subministrament de qualsevol dada o document necessari per a verificar el compliment d'estos requisits.
  
Quarta. Quantia de l'ajuda
  
1. Les ajudes podran abastar fins al 50% de l'import total de l'arrendament abonat durant l'any 2002, d'acord amb el que s'acredite mitjançant els rebuts que s'aporten juntament amb la sol·licitud, amb un límit màxim de 1.620 euros anuals en el cas de jóvens, i de 3.240 euros, en el cas de parelles de jóvens, i es tindrà en compte el crèdit disponible, que, en cas de ser insuficient, es podrà prorratejar entre tots els beneficiaris de les ajudes.
  
En el cas que s'hagueren percebut altres ajudes pel mateix concepte i respecte del mateix habitatge, el percentatge màxim del 50% es calcularà a partir de la diferència entre l'import del lloguer i la quantitat subvencionada.
  
2. A l'efecte del càlcul de l'ajuda, no es tindran en compte les mensualitats que no s'acrediten mitjançant el corresponent rebut o justificant de pagament.
  
Cinquena. Sol·licitud
  
1. La sol·licitud s'emplenarà en el model que figura en l'annex II. El model normalitzat de sol·licitud també estarà a disposició de les persones sol·licitants a les seus de l'IVAJ d'Alacant (plaça de Sant Cristòfol, 8, 03160), de Castelló de la Plana (carrer dels Orfebres Santalínea, 2, 12734) i de València (carrer de l'Hospital, 11, València, 46074), o bé s'hi podrà accedir a través de la pàgina web de l'IVAJ, adreça: www.ivaj.es
  
2. La sol·licitud haurà d'anar acompanyada de la documentació següent:
  
A) En el cas de jóvens:
  
1. Declaració responsable, que s'inclou en el model de sol·licitud, signada per la persona sol·licitant, en què consten els punts següents:
  
a) No ser propietari de cap habitatge a la localitat on estiga ubicat l'habitatge llogat.
  
b) No tindre parentiu de consanguinitat fins al quart grau, ni d'afinitat fins al segon grau, amb l'arrendador, ni ser descendents de l'arrendatari.
  
c) Estar ocupant com a primer habitatge aquell per al qual es sol·licite subvenció.
  
d) No conviure amb ascendents.
  
2. Fotocòpia del document nacional d'identitat o certificat de residència legal a Espanya, si escau.
  
3. Certificat d'empadronament a l'habitatge llogat per al qual es sol·licita l'ajuda.
  
4. En el cas que els sol·licitants no estigueren obligats a presentar la declaració i no s'haguera sol·licitat la devolució per l'impost sobre la renda de les persones físiques, hauran d'aportar justificants dels ingressos percebuts durant l'any 2001 mitjançant l'aportació de totes les nòmines corresponents a l'any esmentat o dels certificats de retencions i ingressos a compte de l'impost sobre la renda de les persones físiques, o, en el cas que s'haja cobrat prestació o subsidi de desocupació, mitjançant un certificat de l'Inem en què aparega la quantitat percebuda. Si no es pot justificar per cap de les formes anteriors, es farà mitjançant una declaració responsable del sol·licitant en què especifique els ingressos obtinguts durant 2001.
  
5. Autorització expressa, que s'inclou en l'apartat F del model de sol·licitud, perquè l'IVAJ sol·licite d'ofici a l'Agència Estatal d'Administració Tributària la informació fiscal corresponent a l'exercici 2001 necessària per a comprovar el compliment dels requisits econòmics exigits en les presents bases.
  
6. Contractes d'arrendament formalitzats per escrit que estiguen vigents l'any 2002.
  
7. Quant als supòsits referits en la base segona, apartat 2, lletres b) i c), certificat d'empadronament de totes les persones que ocupen l'habitatge per al qual es sol·licita l'ajuda.
  
8. Declaració responsable d'altres subvencions sol·licitades o concedides per altres administracions o organismes públics o privats, tant nacionals com internacionals, pel mateix concepte i per al mateix habitatge, signat per la persona sol·licitant, que s'inclou en el model de sol·licitud.
  
9. Quan les despeses de comunitat i d'administració, i també les que es produïsquen en concepte de contribucions, impostos i arbitris, estiguen incloses en el preu de l'arrendament que figure en el contracte i no hi consten desglossades, declaració conjunta de l'arrendador i de l'arrendatari en què s'expresse l'import anual de les despeses esmentades.
  
10. Quan el sol·licitant tinga al seu càrrec un o més menors d'edat, documentació que així ho acredite, d'acord amb el que disposa la normativa vigent.
  
11. En el supòsit de menors emancipats: certificat del Registre Civil que acredite l'emancipació, d'acord amb el que estableix l'article 318 del Codi Civil, o, si no n'hi havia, document firmat pels pares del sol·licitant en què conste llur consentiment a la vida independent del fill de conformitat amb el que preveu l'article 319 del Codi Civil.
  
12. Tots els rebuts o justificants del pagament del lloguer abonats durant l'any 2002.
  
13. Fitxa de dades bancàries emplenada per l'entitat bancària en què es sol·licite l'ingrés de la subvenció
  
B) En el cas de parelles de jóvens:
  
1. Declaració responsable, que s'inclou en el model de sol·licitud, signada per ambdós membres de la parella, en què consten els punts següents:
  
a) No ser propietari de cap habitatge a la localitat on estiga ubicat l'habitatge llogat.
  
b) No tindre parentiu de consanguinitat fins al quart grau, ni d'afinitat fins al segon grau, amb l'arrendador, ni ser descendents de l'arrendatari.
  
c) Estar ocupant com a habitatge aquell per al qual es sol·licite subvenció.
  
d) No conviure amb ascendents.
  
2. Fotocòpia del document nacional d'identitat d'ambdós membres de la parella, o certificat de residència legal a Espanya, si escau.
  
3. Certificat d'empadronament d'ambdós membres de la parella a l'habitatge llogat per al qual es sol·licita l'ajuda.
  
4. En el cas que els sol·licitants no estigueren obligats a presentar la declaració i no s'haguera sol·licitat la devolució per l'impost sobre la renda de les persones físiques, hauran d'aportar justificants dels ingressos percebuts durant l'any 2001 mitjançant l'aportació de totes les nòmines corresponents a l'any esmentat o dels certificats de retencions i ingressos a compte de l'impost sobre la renda de les persones físiques, o, en el cas que s'haja cobrat prestació o subsidi de desocupació, mitjançant un certificat de l'Inem en què aparega la quantitat percebuda. Si no es pot justificar per cap de les formes anteriors, es farà mitjançant una declaració responsable del sol·licitant en què especifique els ingressos obtinguts durant 2001.
  
5. Autorització expressa, signada per ambdós membres de la parella, que s'inclou en l'apartat F del model de sol·licitud, perquè l'IVAJ sol·licite d'ofici a l'Agència Estatal d'Administració Tributària la informació fiscal corresponent a l'exercici 2001 necessària per a comprovar el compliment dels requisits econòmics exigits en les presents bases.
  
6. Contractes d'arrendament formalitzats per escrit que estiguen vigents l'any 2002.
  
7. Certificat de matrimoni o d'inscripció en el Registre d'Unions de Fet de la Comunitat Valenciana (carrer de l'Historiador Chabas, 2, de València; carrer Major, 78, de Castelló de la Plana, o avinguda del Dr. Gadea, 10, d'Alacant), adscrit a la Conselleria de Justícia i Administracions Públiques, o la seua sol·licitud
  
8. Declaració responsable d'altres subvencions sol·licitades o concedides per altres administracions o organismes públics o privats, tant nacionals com internacionals, pel mateix concepte i per al mateix habitatge, signat per ambdós membres de la parella, que s'inclou en el model de sol·licitud.
  
9. Quan les despeses de comunitat i d'administració, i també les que es produïsquen en concepte de contribucions, impostos i arbitris, estiguen incloses en el preu de l'arrendament que figure en el contracte i no hi consten desglossades, declaració conjunta de l'arrendador i de l'arrendatari en què s'expresse l'import anual de les despeses esmentades.
  
10. Quan els sol·licitants tinguen al seu càrrec un o més menors d'edat, documentació que així ho acredite, d'acord amb el que disposa la normativa vigent.
  
11. Tots els rebuts o justificants del pagament del lloguer abonats durant l'any 2002.
  
12. Fitxa de dades bancàries emplenada per l'entitat bancària en què es sol·licite l'ingrés de la subvenció
  
Tota la documentació sol·licitada en els apartats anteriors que no siga original, haurà de ser confrontada. En cas contrari es considerarà no presentada, després del requeriment d'esmena d'acord amb el que estableix l'apartat 2 de la base sisena de la present orde.
  
3. Només s'admetrà una sol·licitud per peticionari. En el cas que se'n presenten diverses, La persona sol·licitant, després del requeriment de la unitat instructora, haurà de triar-ne una en el termini que a l'efecte es concedisca. En cas contrari es considerarà que opta per la presentada en primer lloc.
  
Sisena. Presentació i termini
  
1. Les sol·licituds es podran presentar al Registre de l'Institut Valencià de la Joventut (carrer de l'Hospital, 11, València, 46152), al de les unitats territorials d'Alacant (plaça de Sant Cristòfol, 8, 03609) i de Castelló de la Plana (carrer dels Orfebres Santalínea, 2, 12695); o en qualsevol dels llocs que preveu l'article 38.4 de la Llei 30/1992, de 30 de novembre, de Règim Jurídic de les Administracions Públiques i del Procediment Administratiu Comú.
  
En cas d'enviament per correu certificat, la presentació de la documentació a l'oficina de correus corresponent s'haurà de fer d'acord amb el que disposa l'article 31 del Reial Decret 1.829/1999, de 31 de desembre, en sobre obert, per tal que l'exemplar destinat a l'IVAJ siga datat i segellat abans de ser certificat. Cas que la sol·licitud no estiga datada i segellada per l'oficina de correus corresponent, s'entendrà com a data vàlida de presentació aquella en què tinga entrada al Registre de l'Institut Valencià de la Joventut.
  
2. El termini de presentació de sol·licituds serà el comprés entre l'endemà del dia en què tinga lloc la publicació d'esta orde en el Diari Oficial de la Generalitat Valenciana i el dia 11 de febrer de 2003. L'incompliment d'este termini determinarà la no-admissió de la sol·licitud.
  
Setena. Tramitació
  
1. La instrucció del procediment correspondrà al Servici de Gestió i Planificació de Programes de l'Institut Valencià de la Joventut, que podrà demanar al sol·licitant l'aportació addicional de tots els documents o les dades aclaridores que es consideren necessaris per a l'examen de la sol·licitud presentada.
  
2. Si la sol·licitud no reuneix els requisits exigits o no inclou la documentació que d'acord amb esta orde resulta exigible, es notificarà al sol·licitant perquè, de conformitat amb el que disposa l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en el termini de 10 dies, comptadors a partir de l'endemà de la recepció de la notificació, n'esmene la falta o hi adjunte els documents preceptius, amb indicació que, si no ho fera en el termini previst, es considerarà que ha desistit de la seua petició, després de la resolució del director general de l'Institut Valencià de la Joventut que prèviament s'haurà de dictar en els termes que preveu l'article 42 de la susdita llei.
  
3. Les esmenes podran presentar-se al Registre de l'Institut Valencià de la Joventut (carrer de l'Hospital, 11, València, 46166), al de les unitats territorials d'Alacant (plaça de Sant Cristòfol, 8, 03867) o de Castelló de la Plana (carrer dels Orfebres Santalínea, 2, 12101); o en qualsevol dels llocs que preveu l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
En cas d'enviament per correu certificat, la presentació de la documentació a l'oficina de correus corresponent s'haurà de fer d'acord amb el que disposa l'article 31 del Reial Decret 1.829/1999, de 31 de desembre, en sobre obert, per tal que l'exemplar destinat a l'IVAJ siga datat i segellat abans de ser certificat. Cas que l'esmena no estiga datada i segellada per l'oficina de correus corresponent, s'entendrà com a data vàlida de presentació aquella en què tinga entrada al Registre de l'Institut Valencià de la Joventut.
  
4. El Servici de Gestió i Planificació de Programes elevarà el director general de l'IVAJ, una proposta de resolució que contindrà una relació dels sol·licitants per als quals es proposa la concessió de subvenció i la seua quantia, i també d'aquells per als quals es proposa la denegació o el desistiment de la subvenció sol·licitada.
  
Huitena. Resolució
  
1. El director general de l'IVAJ, a la vista de la proposta del Servici de Gestió i Planificació de Programes, resoldrà les sol·licituds d'ajudes presentades a l'empara del que disposa esta orde. La denegació de l'ajuda haurà de ser motivada i les raons es faran constar en la resolució, i en tot cas els fonaments de la resolució que s'adopte hauran de quedar acreditats en el procediment.
  
2. El termini màxim de resolució i notificació serà de sis mesos comptadors a partir de l'endemà del dia en què acabe el termini de presentació de sol·licituds. Si transcorregut el dit termini no s'hi haguera dictat resolució expressa, les sol·licituds presentades podran considerar-se desestimades, de conformitat amb el que disposa l'article 55 de la Llei 9/2001, de 27 de desembre, de Mesures Fiscals, de Gestió Administrativa i Financera, i d'Organització de la Generalitat Valenciana. Tot això sense perjuí de l'obligació de resoldre i notificar que estableix l'article 42.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
3. La resolució de la convocatòria es notificarà a les persones interessades en els termes que preveuen els articles 58 i 59 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
4. L'eficàcia de la concessió de les ajudes quedarà supedita al compliment dels termes i les condicions de la concessió. La no-presentació de la justificació de la despesa en el termini fixat donarà lloc a la pèrdua de la subvenció i a la seua consegüent revocació.
  
Novena. Obligacions dels beneficiaris
  
Són obligacions dels beneficiaris:
  
a) Destinar l'habitatge llogat a domicili habitual.
  
b) Acreditar davant de l'Institut Valencià de la Joventut la realització de l'activitat i el compliment dels requisits i condicions que determinen la concessió o el gaudi de l'ajuda, en la forma que estableix esta orde.
  
c) Comunicar a l'IVAJ la sol·licitud i la concessió d'ajudes, per a la mateixa finalitat, procedents d'altres administracions o organismes públics o privats, tant nacionals com internacionals.
  
d) Sotmetre's a les actuacions de control financer que corresponen a la Intervenció General, quant a les subvencions i ajudes concedides.
  
e) De conformitat amb el que estableix l'Orde de 30 de maig de 1996, de la Conselleria d'Economia i Hisenda, i en cas que resulte exigible, acreditar, prèviament al cobrament, que en el moment de l'atorgament de l'ajuda es trobaven al corrent de les seues obligacions tributàries i davant de la Seguretat Social.
  
f) Complir totes les obligacions que estiguen previstes per al règim de subvencions i ajudes públiques, que siguen aplicables a esta orde, de conformitat amb el que disposa el Text Refós de la Llei d'Hisenda Pública de la Generalitat Valenciana aprovat per Decret Legislatiu de 26 de juny de 1991, del Consell de la Generalitat Valenciana i la resta de legislació concordant i d'aplicació.
  
Deu. Pagament
  
1. El pagament d'estes ajudes s'efectuarà en una sola vegada, per a la qual cosa les persones beneficiàries hauran de presentar la documentació següent:
  
- Si la quantia de l'ajuda supera els 1.803,04 euros i cas que resulte exigible, certificats acreditatius que en el moment de la concessió es trobaven al corrent en les obligacions tributàries i davant de la Seguretat Social, de conformitat amb el que estableix l'orde de 30 de maig de 1996, de la Conselleria d'Economia i Hisenda (DOGV núm. 2775 de 21.06.96) i en la forma que preveu el Reial Decret 1098/2001, de 12 d'octubre, pel qual s'aprova el Reglament general de la Llei de Contractes de les Administracions Públiques (BOE núm. 257 de 26 d'octubre de 2001).
  
- Certificat d'inscripció en el Registre d'Unions de Fet de la Comunitat Valenciana, suposat que, en el moment oportú, només se n'haguera presentat la sol·licitud d'inscripció.
  
Tota la documentació sol·licitada en els apartats anteriors que no siga original haurà de ser confrontada. En cas contrari es tindrà per no presentada, previ requeriment d'esmena conforme s'estableix en l'apartat 2 de la base sisena de la present orde.
  
2. La presentació de la documentació exigida en l'apartat anterior s'haurà de realitzar dins del termini que, a l'efecte, s'establisca en la resolució de concessió de les ajudes.
  
Onze. Revocació de l'ajuda
  
1. Tota alteració de les condicions tingudes en compte per a la concessió de l'ajuda i, en tot cas, l'obtenció concurrent de subvencions o ajudes atorgades per altres administracions o organismes públics o privats, tant nacionals com internacionals, podrà donar lloc a la modificació de la resolució de concessió.
  
2. L'incompliment per part de la persona beneficiària dels requisits i les condicions que van donar lloc a l'atorgament de l'ajuda, i també la no-presentació de la documentació que assenyala la base novena d'esta orde en el termini establit a l'efecte, donarà lloc al corresponent procediment de revocació de l'ajuda concedida. En la tramitació del procediment es garantirà, en tot cas, el dret de la persona interessada a l'audiència.
  
Dotze. Reintegrament de les quantitats obtingudes
  
1. L'import de les subvencions regulades en estes bases en cap cas no podrà ser de tal quantia que, aïlladament o en concurrència amb subvencions o ajudes d'altres administracions o organismes públics o privats, tant nacionals com internacionals, supere el cost de l'activitat que durà a terme la persona beneficiària.
  
En este cas, quan l'ajuda principal siga l'atorgada per la Generalitat Valenciana, procedirà el reintegrament de l'excés obtingut sobre el cost de l'activitat duta a terme.
  
2. Així mateix, procedirà el reintegrament de les quantitats percebudes i l'exigència de l'interés de demora des del moment del pagament de la subvenció, d'acord amb el procediment instruït a l'efecte, en què es garantirà el dret de la persona interessada a l'audiència, en els casos següents:
  
a) Obtenció de la subvenció sense reunir les condicions requerides.
  
b) Incompliment de la finalitat per a la qual es va concedir la subvenció.
  
c) Incompliment de les condicions imposades a les persones beneficiàries amb motiu de la concessió de la subvenció.
  
Tretze. Acceptació de les bases
  
La participació en la present convocatòria implica l'acceptació de les bases que la regulen.